**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**6 ДУГААР САРЫН 25-НЫ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-3 |
| **2.** | Хуралдааны дэлгэрэнгүй тэмдэглэл | 3-12 |
|  | 1.Монгол Улсын Ерөнхийлөгчийн тангараг өргөх ёслолын ажиллагаа | 4-9 |

**Монгол Улсын Их Хурлын 2021 оны хаврын ээлжит чуулганы**

**6 дугаар сарын 25-ны өдөр /Баасан гараг/-ийн нэгдсэн**

**хуралдааны товч тэмдэглэл**

Улсын Их Хурлын дарга Г.Занданшатар ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 75 гишүүнээс 68 гишүүн хүрэлцэн ирж, 90.6 хувийн ирцтэйгээр хуралдаан 11 цаг 40 минутад Төрийн ордны “Их Монгол” танхимд эхлэв.

*Чөлөөтэй: Н.Алтанхуяг, Х.Баделхан, Д.Бат-Эрдэнэ, С.Ганбаатар, Б.Жаргалмаа;*

*Эмнэлгийн чөлөөтэй: Т.Аубакир, Э.Бат-Амгалан.*

***Монгол Улсын Ерөнхийлөгчийн тангараг өргөх ёслолын ажиллагаа***

Төрийн ордны “Их Монгол” танхимын тайзны гүнд Монгол Улсын Төрийн сүлд залж, түүний баруун талд нь Монгол Улсын төрийн далбааг байрлуулсан байв. Төрийн далбааны дэргэд ам дөрвөлжин цагаан эсгий дэвсэж, хоёр талд Монгол Улсын төрийн ёслолын хүндэт харуулын цэрэг зогссон байв.

“Их Монгол” танхимын тайзны баруун гар талд шинээр сонгогдсон Ерөнхийлөгч, бүрэн эрх нь дуусгавар болж байгаа Ерөнхийлөгчид зориулсан ширээ, сандал, “Их Монгол” танхимын зүүн гар талд Улсын Их Хурлын дарга, Ерөнхий сайдад зориулсан ширээ, сандал, “Их Монгол” танхимын тайзны голд шинээр сонгогдсон Ерөнхийлөгч тангараг өргөж, үг хэлэх индэр, тайзны зүүн, баруун жигүүрт Улсын Их Хурлын гишүүдийн суух сандлыг хивсэн дээр тус тус зассан байв.

Тангараг өргөх ёслолын ажиллагаа эхлэхийн өмнө Монгол Улсын Үндсэн хуулийн уг эхийг Улсын Их Хурлын Ерөний нарийн бичгийн дарга Л.Өлзийсайхан “Их Монгол” танхимын тусгайлан зассан индэрт Төрийн хүндэт харуулын хамгаалалт дор залж, танхимын зүүн жигүүрт суудлаа эзлэв.

Тангараг өргөх ёслолын ажиллагаанд Улсын Их Хурлын гишүүд, Ерөнхий сайд Л.Оюун-Эрдэнэ, Засгийн газрын гишүүд, Үндсэн хуулийн цэцийн дарга, гишүүд, Дээд шүүхийн ерөнхий шүүгч, шүүгчид, Ерөнхий прокурор зэрэг төрийн өндөр албан тушаалтнууд, Монголын улс төрийн намуудын удирдлага, олон нийтийн болон хэвлэл мэдээллийн байгууллага, иргэдийн төлөөлөгчид суудлаа эзэлсэн байв. Мөн Монгол Улсад суугаа Дипломат төлөөлөгчийн газрын тэргүүн нар, Нэгдсэн Үндэстний Байгууллага /НҮБ/, түүний төрөлжсөн болон олон улсын байгууллагын Монгол Улс дахь суурин төлөөлөгчид, гадаадын зочид урилгаар оролцов. /нэрсийг хавсаргав/

Улсын Их Хурлын дарга Г.Занданшатар чуулганы нэгдсэн хуралдааны ирцийг танилцуулж, Монгол Улсын Ерөнхийлөгчөөр сонгогдсон Ухнаагийн Хүрэлсүхийн тангараг өргөх ёслолын ажиллагаа эхэлснийг мэдэгдэв.

Ийнхүү зарламагц шинээр сонгогдсон Ерөнхийлөгч Төрийн ёслолын газрын даргыг дагуулан Их танхимын тайзнаа хүрэлцэн ирж зассан ширээнд суудлаа эзлэв. Бүрэн эрхийн хугацаа дуусгавар болж байгаа Ерөнхийлөгч хүрэлцэн ирэхдээ Төрийн тамгыг залж авчран ширээн дээр тавив. Бүрэн эрхийн хугацаа дуусгавар болж байгаа Ерөнхийлөгч, шинэ сонгогдсон Ерөнхийлөгч монгол үндэсний хувцастай байв.

Улсын Их Хурлын дарга Г.Занданшатар Монгол Улсын Үндсэн хуулийн дагуу зохион байгуулагдсан Монгол Улсын Ерөнхийлөгчийн ээлжит сонгуулийн үр дүнгээр сонгогчдын дийлэнх олонхын санал авсан Ухнаагийн Хүрэлсүхийг Монгол Улсын Ерөнхийлөгчөөр сонгогдсон гэж үзэж, бүрэн эрхийг нь хүлээн зөвшөөрсөн хуулийг Монгол Улсын Их Хурлаас баталсан талаар танилцуулж, Монгол Улсын Үндсэн хуулийн Гучин хоёрдугаар зүйлийн 2 дахь хэсэгт заасны дагуу Монгол Улсын Ерөнхийлөгчөөр сонгогдсон Ухнаагийн Хүрэлсүхийг Монгол Улсын Их Хуралд тангараг өргөх тухай зарлаж индэрт урив.

Монгол Улсын Ерөнхийлөгчөөр сонгогдсон Ухнаагийн Хүрэлсүх Монгол Улсын Үндсэн хуулийн уг эх дээр баруун гараа тавиад тангаргийг дээдлэн уншиж, ширээндээ эргэн очиж тангарагт гарын үсгээ зурав. Үүний дараа Улсын Их Хурлын даргад тангаргийн бичгээ гардуулж өглөө.

Монгол Улсын Ерөнхийлөгч Ухнаагийн Хүрэлсүх тангаргийн бичгээ гардуулсны дараа Төрийн сүлдэнд мэхийн ёслоод, Төрийн далбааны дэргэд очиж, малгайгаа авч зүүн гартаа барин, ам дөрвөлжин цагаан эсгий дээр зүүн өвдгөө сөгдөн Төрийн далбаанаас адис авав.

Бүрэн эрх нь дуусгавар болсон Ерөнхийлөгч Халтмаагийн Баттулга Төрийн тамгыг нанжвандан хадаг дээр залж, өргөн барихад Монгол Улсын Ерөнхийлөгч Ухнаагийн Хүрэлсүх Төрийн тамгыг хүндэтгэлтэйгээр гардан авч, тэргүүнээ бөхийлгөн адис авав.

Монгол Улсын Ерөнхийлөгч Ухнаагийн Хүрэлсүх Монгол Улсын Их Хуралд тангараг өргөсний дараа иргэдийг төлөөлж сансрын нисгэгч, БНМАУ болон ЗХУ-ын баатар, хошууч генерал Жүгдэрдэмидийн Гүррагчаа баяр хүргэж, үг хэлж, Монгол Улсын Ерөнхийлөгч Ухнаагийн Хүрэлсүхэд хадаг, мөнгөн аягатай сүү өргөн барив.

Монгол Улсын Ерөнхийлөгч Ухнаагийн Хүрэлсүх ард түмэндээ хандаж үг хэлэв.

Улсын Их Хурлын дарга Г.Занданшатар Монгол Улсын Ерөнхийлөгч Ухнаагийн Хүрэлсүхэд Монгол Улсын Их Хурлын нэрийн өмнөөс баяр хүргэж, үг хэлэв. Мөн Монгол Улсын Ерөнхийлөгчийн өндөр дээд албанд хичээнгүйлэн зүтгэсэн Халтмаагийн Баттулгад баяр хүргэж, амжилт хүсэв.

Улсын Их Хурлын дарга баяр хүргэж, үг хэлж дуусмагц Зэвсэгт хүчний Жанжин штабын Бүх цэргийн Үлгэр жишээ үлээвэр найрал хөгжимчид Монгол Улсын Төрийн дууллыг эгшиглүүлэхэд ёслолын ажиллагаанд хүрэлцэн ирсэн хүмүүс бүгд суудлаасаа босож хүндэтгэл үзүүлэв.

Улсын Их Хурлын дарга Г.Занданшатар Монгол Улсын Ерөнхийлөгчийн Ухнаагийн Хүрэлсүхийн тангараг өргөх ёслолын ажиллагаа болон чуулганы нэгдсэн хуралдаан өндөрлөснийг мэдэгдэв.

Монгол Улсын Ерөнхийлөгчийн тангараг өргөх ёслолын ажиллагааг хариуцан Төрийн ёслолын газрын дарга Э.Одмөнх, референт Д.Батжаргал, мэргэжилтэн М.Тэмүүлэн, Төрийн ёслолын газрын Засгийн газрын референт Ц.Уранчимэг, Ч.Энхбат, Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, Хуралдаан зохион байгуулах хэлтсийн дарга Г.Агар-Эрдэнэ болон Улсын Их Хурлын Тамгын газрын бусад ажилтнууд ажиллав.

*Чуулганы нэгдсэн хуралдаан 0.35 минут үргэлжилж, 75 гишүүнээс 68 гишүүн хүрэлцэн ирж, 90.6 хувийн ирцтэйгээр 12 цаг 15 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**6 ДУГААР САРЫН 25-НЫ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар** Улсын Их Хурлын эрхэм гишүүд ээ,

Хүндэт зочид оо,

Та бүхний өнөөдрийн амар амгаланг айлтган мэндчилье. Өнөөдрийн чуулганы нэгдсэн хуралдаанд Улсын Их Хурлын 68 гишүүн хүрэлцэн ирж, ирц 90.6 хувьтай байна. Улсын Их Хурлын 2021 хаврын ээлжит чуулганы 6 дугаар сарын 25-ны өдрийн нэгдсэн хуралдаан нээснийг мэдэгдье.

**Нэг.Монгол Улсын зургаа дахь Ерөнхийлөгч У.Хүрэлсүхийн тангараг өргөх ёслолын ажиллагаа**

**Г.Занданшатар:** Өнөөдрийн чуулганы нэгдсэн хуралдаанаар Улсын Их Хурлын 8 дахь удаагийн сонгуулийн үр дүнгээр байгуулагдсан парламентаас Монгол Улсын Үндсэн хуулийн дагуу Монгол Улсын Ерөнхийлөгчөөр сонгогдсон Ерөнхийлөгч Ухнаагийн Хүрэлсүх Улсын Их Хуралд тангараг өргөнө.

Монгол Улсын Ерөнхийлөгчөөр сонгогдсон Ухнаагийн Хүрэлсүх Улсын Их Хуралд тангараг өргөх өнөөдрийн чуулганы нэгдсэн хуралдаанд Монгол Улсын Ерөнхийлөгч Халтмаагийн Баттулга, Ерөнхий сайд Лувсаннамсрайн Оюун-Эрдэнэ, Засгийн газрын гишүүд, Үндсэн хуулийн цэцийн дарга, гишүүд, Дээд шүүхийн Ерөнхий шүүгч, шүүгчид, Ерөнхий прокурор зэрэг төрийн өндөр албан тушаалтнууд, улс төрийн намын удирдлагууд, олон нийтийн болон хэвлэл, мэдээллийн байгууллага, иргэдийн төлөөлөл, Монгол Улсад суугаа Дипломат төлөөлөгчийн газрын тэргүүн нар, Нэгдсэн Үндэстний Байгууллага /НҮБ/, түүний төрөлжсөн болон олон улсын байгууллагын Монгол Улс дахь суурин төлөөлөгчид, гадаадын зочид урилгаар оролцож байна.

Монгол Улсын Үндсэн хуулийн дагуу зохион байгуулагдсан Монгол Улсын Ерөнхийлөгчийн ээлжит сонгуулийн үр дүнгээр Монгол улсын ард түмний, сонгогчдын дийлэнх олонхын саналаар Ухнаагийн Хүрэлсүхийг Монгол Улсын Ерөнхийлөгчөөр сонгогдсон гэж үзэж, бүрэн эрхийг нь зөвшөөрсөн хуулийг Монгол Улсын Их Хурлаас баталсан.

Монгол Улсын Үндсэн хуулийн 32 дугаар зүйлийн 32.2-т зааснаар Монгол Улсын Ерөнхийлөгчөөр сонгогдсон Ухнаагийн Хүрэлсүх Монгол Улсын Их Хуралд тангараг өргөнө.

Монгол Улсын Ерөнхийлөгч Халтмаагийн Баттулга, шинээр сонгогдсон Ерөнхийлөгч Ухнаагийн Хүрэлсүх нарыг урьж байна.

Одоо Монгол Улсын Ерөнхийлөгч Халтмаагийн Баттулга Монгол төрийн тамгыг шинээр сонгогдсон Ерөнхийлөгч Ухнаагийн Хүрэлсүхэд хүндэтгэлтэйгээр өргөн барина.

Монгол Улсын Үндсэн хуулийн дагуу зохион байгуулагдсан Монгол Улсын Ерөнхийлөгчийн ээлжит сонгуулийн үр дүнгээр сонгогчдын дийлэнх олонхын санал авсан Ухнаагийн Хүрэлсүхийг Монгол Улсын Ерөнхийлөгчөөр сонгогдсон гэж үзэж, бүрэн эрхийг нь хүлээн зөвшөөрсөн хуулийг Монгол Улсын Их Хурлаас баталсан.

Одоо Монгол Улсын Үндсэн хуулийн 32 дугаар зүйлийн 32.2-т зааснаар Монгол Улсын Ерөнхийлөгчөөр сонгогдсон Ухнаагийн Хүрэлсүх Монгол Улсын Их Хуралд тангараг өргөнө.

**У.Хүрэлсүх:** Монгол Улсын тусгаар тогтнол, бүрэн эрхт байдал, Монголын ард түмний эрх чөлөө, үндэсний эв нэгдлийг эрхэмлэн хамгаалж, Үндсэн хуулийг дээдлэн сахиж, Монгол Улсын Ерөнхийлөгчийн үүргийг шударгаар гүйцэтгэхээ батлан тангараглая.

Монгол Улсын Ерөнхийлөгч Халтмаагийн Баттулга Монгол төрийн тамгыг шинээр сонгогдсон Монгол Улсын Ерөнхийлөгч Ухнаагийн Хүрэлсүхэд хүндэтгэлтэйгээр өргөн барина.

Монгол Улсын Ерөнхийлөгч У.Хүрэлсүхдээ Улсын Их Хурлын нэрийн өмнөөс баяр хүргэе. Одоо та ард түмэндээ хандаж үг хэлнэ.

Монгол Улсын Ерөнхийлөгч Ухнаагийн Хүрэлсүхэд иргэдийг төлөөлж сансрын нисгэгч, БНМАУ болон ЗХУ-ын баатар, хошууч генерал Жүгдэрдэмидийн Гүррагчаа баяр хүргэж, үг хэлнэ.

**Ж.Гүррагчаа:** Монгол төрийн эрхэм түшээд ээ,

Гадаад улс орнуудын Дипломат төлөөлөгчийн газрын тэргүүн нараа,

Эрхэм хүндэт анд нөхөд өө,

Монголын ард түмэн Үндсэн хуулиараа олгогдсон бүрэн эрхээ эдэлж, Монгол Улсын Ерөнхийлөгчийн ээлжит сонгуулиар Ухнаагийн Хүрэлсүх танд итгэл үзүүлэн Монгол Улсын зургаа дахь Ерөнхийлөгчөөр сонголоо. Ард иргэдийнхээ итгэл найдварыг хүлээж, үнэмлэхүй ялалтаар сонгогдсон Монгол Улсын Ерөнхийлөгч Ухнаагийн Хүрэлсүх танд ард иргэдийн болон хувиасаа чин сэтгэлийн баяр хүргэж, Төрийн тэргүүний эрхэм хүндтэй, хариуцлагатай албанд чинь өндөр амжилт хүсэн ерөөе.

Монгол Улсын төрийн тэргүүн бол улс орныхоо эрх ашгийг эн тэргүүнд тавьж, нийт ард түмнийхээ өнөөдрийн сайн сайханд, ирээдүйн хөгжил дэвшлийн төлөө бие сэтгэлээ зориулж, тууштай тэмцэж чаддаг, улс эх орныхоо төлөө цуцашгүй цохилох зүрхтэй, шударга ёсыг дээдэлсэн манлайлагч байх учиртай гэсэн чин үнэн сэтгэлээрээ Монголын ард түмэн итгэж, таныг дэмжсэн.

Монгол Улсын төрийн тэргүүний Үндсэн хуульд заасан чиг үүргийнхээ дагуу Зэвсэгт хүчний Ерөнхий командлагч байдаг. Монгол Улсын Зэвсэгт хүчний Ерөнхий командлагч бол Монгол Улсын батлан хамгаалах салбараас бэлтгэгдэн гарсан мэргэжлийн хүн Зэвсэгт хүчний Ерөнхий командлагч болсонд цэргийн мөрдөстөн бүхэн баяртай байна. Эх орондоо өргөсөн тангарагтаа үнэнч байж, Монгол Улсын тусгаар тогтнолыг бататган бэхжүүлэх, нийгэм, эдийн засгийн хөгжил дэвшлийн төлөө туйлбартай ажиллаж, ард түмнийхээ эв нэгдлийг сахиж, улс орныхоо сайн сайхан ирээдүйн төлөө улам ихийг бүтээж чадна гэдэгт цэрэг хүний ёсоор би итгэж байна.

Бидний өвөг дээдэс эрт дээр үеэс эрдэм номыг эрхэмлэн дээдлэж, одон судлалын хүрээлэнг дэлхий дахинаа хамт байгуулж, хүн төрөлхтний түүхэнд Монгол Улсынхаа нэрийг мөнхөлсөн билээ. Өнөөдрийн улс гүрнүүд шинжлэх ухаан, технологийн салбараа тэргүүн зэрэгт хөгжүүлж, улс үндэстнийхээ аюулгүй байдлыг бататган, нийгэм, эдийн засгийн хөгжлийг хурдасган, ард иргэдийнхээ амьдралын сайн сайхан байдлыг хангаж байгааг хүн бүхэн мэднэ.

Монгол Улсын Ерөнхийлөгч Ухнаагийн Хүрэлсүх та монгол оюун ухаан, Монголын эрдэмтэн судлаачдыг дэмжиж, шинжлэх ухаан, технологийн салбарыг онцгойлон анхаарч ивээлдээ авч ажиллаарай гэж хүсье.

Нэгэн цагт сансар огторгуйн уудамд хамт аялж, ажиллаж ирсэн миний анд нөхөр ЗХУ-ын хошой баатар, Монгол Улсын баатар Владимир Жанибеков “Би Монгол Улсын хөгжил дэвшилд туйлын итгэлтэй байдаг” хэмээн хэлж байсан юм. Анд нөхрийнхөө бэлгэ дэмбэрэлтэй энэ сайхан үгийг би үргэлж сэтгэл зүрхэндээ тээж ирсэн. Өнөөдөр би Орос андынхаа хэлсэн энэ үгэнд улам их итгэл олж, Монгол Улсын Ерөнхийлөгч Ухнаагийн Хүрэлсүх таныг улс эх орноо цогцлоон хөгжүүлэх эрхэм үүргийг манлайлан тэргүүлнэ гэдэгт итгэж байна.

Монголчууд бид хэний ч өмнө бахархах гайхамшигтай түүхтэй ард түмэн билээ. Түүнээс дутахааргүй шинэхэн түүхийг та бид хамтдаа бүтээж, үр хойчдоо үлдээж өгөх ёстойг үргэлж санан, эвтэй цагтаа хүчтэй байсан эх түүхээсээ сургамж авч, хийсэн бүтээсэн, хичээн зүтгэснээрээ өөрийнхөө нэрийг өрлөг түүхэнд үлдээсэн Монгол Улсын төрийн тэргүүн байхын өлзийтэй ерөөлийг өргөн дэвшүүлье.

“Монгол төрийн мэлмий тунгалаг, өлмий бат орших болтугай”.

**Г.Занданшатар:** Монгол Улсын эрхэм хүндэт Ерөнхийлөгч өө,

Хүндэт Ерөнхий сайд аа,

Улсын Их Хурал, Засгийн газрын эрхэм гишүүд ээ,

Хатагтай, ноёд оо,

Сая Монгол Улсын Ерөнхийлөгч Ухнаагийн Хүрэлсүх Монголын ард түмний төлөөлийн байгууллага Улсын Их Хуралд тангарагаа өргөлөө. Ийнхүү яг энэ цаг мөчөөс эхлэн Монгол Улсын Ерөнхийлөгч Ухнаагийн Хүрэлсүх таны Үндсэн хууль, бусад хууль тогтоомжид заасан Монгол Улсын төрийн тэргүүний бүрэн эрхээ хэрэгжүүлж, ард түмний үнэмлэхүй олонхын итгэлийг хүлээсэн итгэлийг биелүүлэх цаг тоолол эхэлж байна. Бас Монголын Улсын бүрэн эрх, тусгаар тогтнолын шинэ зууны түүхийн шан татах шинэ ирээдүй, шинэ хөгжлийн гарааг эхлүүлэх нэн хариуцлагатай үүргийг ард түмнийхээ өмнө та хүлээж байна.

Ингээд Монгол Улсын Ерөнхийлөгч Ухнаагийн Хүрэлсүх таныг ард түмэндээ хандаж үг хэлэхийг хүсэж байна.

**У.Хүрэлсүх:** Манай улсын эрхэм хүндэт ард иргэд ээ,

Миний Монголын элэг нэгт, ахан дүүс ээ,

Монгол Улсын Их Хурал, Засгийн газрын эрхэм гишүүд ээ,

Эрхэм хүндэт зочид, төлөөлөгчид өө,

Би бүрэн эрхт, бүтэн заяат, туурга тусгаар Монгол Улсынхаа төрийн тэргүүний өндөр сэнтийг түшиж, Үндсэн хуулиар олгогдсон эрх, үүргийг шударгаар сахин биелүүлэхээ андгайлан, Монгол төрийн тамгыг ёс төртэйгөөр гардан авлаа.

Эгэл жирийн жолоочийн гэр бүлд төрж өссөн надад буурал дээдсээс өвлөгдөн ирсэн аугаа түүхт Монгол төрийг тэргүүлэх их хувь заяаг оноож, өндөр итгэл найдвар хүлээлгэсэн эрхэм хүндэт ард иргэд, сонгогч түмэндээ гүн талархал илэрхийлэн мэхийн ёсолъё. Намайг төрүүлж, өсгөж хүмүүжүүлсэн бурхны орноос харж байгаа аав, ээждээ, өвөг дээдэстээ мэхийн ёсолъё.

Миний бие энэхүү их итгэл найдварыг ард түмнийхээ язгуур эрх ашгийг эрхэмлэн дээдэлж, улс орныхоо тусгаар тогтнол, аюулгүй байдлыг бататган бэхжүүлж, хүний эрх, эрх чөлөө, шударга ёс, үндэсний эв нэгдлээ сахин хамгаалахын төлөө хичээн зүтгээрэй гэсэн манай ард түмний асар их захиа даалгавар, үүрэг, хариуцлага хэмээн би хүлээж авч байна.

Энэ удаагийн Ерөнхийлөгчийн сонгуульд надтай хамт нэр дэвшин өрсөлдсөн С.Эрдэнэ, Д.Энхбат нартаа цаашдын ажил, үйлсэд нь өндөр амжилтыг хүсэн ерөөе. Мөн Монгол Улсын Ерөнхийлөгч, төрийн тэргүүнээр ажилласан эрхэм хүндэт Халтмаагийн Баттулга танд гүн хүндэтгэл илэрхийлж, эрүүл энх, аз жаргал, сайн сайхан бүхнийг хүсэн ерөөж байна.

Эрхэм хүндэт ард иргэд ээ,

Монголчууд бид эрх чөлөөний дуудлага, хүний эрхийн мэдрэмж, шударга ёс, тэгш эрхийн зарчмаа хэзээ ч алдаж байгаагүй. Энэхүү эрх чөлөө, шударга ёс, үнэт зүйлийнхээ төлөө манай ард түмэн үеийн үед тэмцэж ирсэн түүхтэй. Чухамхүү шударга ёс тогтсон тэр л нийгэмд хүмүүс эрх, чөлөөтэй, хүсэл тэмүүлэлтэй, ирээдүйдээ итгэлтэй сэтгэл хангалуун аз жаргалтай амьдрах учиртай. Ийм л нийгэм байгуулахыг ард түмэн хүсэж мөрөөдөж, бас шахаж шаардаж байгаа юм.

Нийгэмд шударга ёс тогтооход нэн чухал зүйл бол хараат бус шударга шүүх, прокурорын байгууллагатай байх явдал юм.  Иргэд шударга шүүхээр шүүлгэх, шүүгчид мэргэжлийн ур чадвар ёс зүйтэй байх, шүүх, прокурорын байгууллага зөвхөн хууль дээдэлдэг, хуульд захирагдан ажилладаг хараат бус хууль шүүхийн тогтолцоог бий болгох явдал нэн чухал шаардлагатай байна. Иймд миний бие нийгэмд шударга ёс тогтоохын төлөө хүн засагладаггүй, хууль засагладаг ардчилсан шударга төрийг жинхэнэ утгаар байгуулахын төлөө хичээн зүтгэх болно.

Задарсныг засагладаг, ядарсныг хайрладаг төртэй байх ёстой. Энэ бол Монгол төр юм.

Монгол хүн эх орон, газар нутагтаа эзэн байж, байгалийн баялгийн үр шимийг адил тэгш хүртэх явдал бол шударга ёсны бас нэгэн зарчим. Монголчууд бидэнд өвөг дээдсээс өвлөгдөн ирсэн баялаг бол байгалийн баялаг, газрын өгөөж, малын буян, ард түмний маань оюун санааны охь ундарга юм. Байгалийн баялгийг ашиглах, төрийн бодлогыг урт хугацааны бодлоготой уялдуулан тодорхойлж, газрын хэвлийн баялгийн үр өгөөжийг Үндэсний баялгийн санд төвлөрүүлэн, Монгол сайхан эх орноо хүчирхэг эдийн засагтай үйлдвэрлэгч, экспортлогч улс болгохын зэрэгцээ, монгол хүн бүр баялагтаа эзэн байх тогтолцоог хөгжүүлэхэд төрийн бодлогыг чиглүүлэх шаардлагатай. Баялагтаа эзэн Монголын төлөө гэсэн ард түмний минь хүсэл тэмүүлэл төрийн тэргүүн миний байр суурь цаашид улам биеллээ олж, үр өгөөжийг нь манай ард түмэн хүртэнэ гэдэгт би итгэл төгс байна.

Гэхдээ газрын хэвлийн баялаг бол дундардаг баялаг. Харин манай оюун санааны баялаг бол ундардаг баялаг гэдгийг ямагт санаж байх ёстой. Тийм учраас байгаль дэлхийгээ хайрлан хамгаалж, байгалийн баялгаа ариг гамтай, зүй зохистой ашиглах нь нэн чухал гэдгийг Монголын хүн бүр оюун санаа, зүрх сэтгэлдээ бодож явах учиртай юм.

Монгол хүний оюун санаа, үүх түүх, өв соёл, зан заншил, бүтээл туурвил, хэл соёл, бичиг үсэг, мэдлэг боловсрол, нүүдэлчдийн соёл иргэншил гээд бид бүхэнд ундран арвиждаг баялаг асар их бий. Энэ баялаг бол даяаршиж буй дэлхий ертөнцөд монголчууд бид Монголоороо үлдэх, Монголоороо бахархах, Монголоороо гоёх, Монголоороо оршихын үндэс суурь болох юм. Монголын ард түмний хамгийн том баялаг бол монгол хүн та өөрөө юм. Учир иймд төрийн тэргүүн миний бие дэлхийд өрсөлдөх чадвартай монгол хүнийг хөгжүүлэх, өв соёл, үүх түүх, ёс заншлаа дэлхий нийтэд таниулах, үр хүүхдүүддээ өвлүүлэн үлдээх, залуу хойч үеэ эрх оронч үзлээр хүмүүжүүлж, ард иргэдээ соён гэгээрүүлэх ажилд төрийн бодлогыг чиглүүлэн ажиллуулах болно.

Түүнчлэн эх дэлхий, ургамал, амьтан, уул, ус, байгаль орчноо хамгаалах явдлыг бүх нийтийн үйлс болгон өрнүүлж, уур амьсгалын өөрчлөлт цөлжилт, хөрс, ус, агаарын бохирдол, уурхай үйлдвэржилтээс бий болсон байгалийн баялгийг нөхөн сэргээх зэрэг эко системийн тэнцвэрт байдлыг хадгалах талаар идэвх  санаачилга гарган төрийн бодлогын цөм, түмэн олны үйл хэрэг болгох нь зүйтэй гэж үзэж байна.

Эрхэм нөхөд өө,

Улс орны минь тусгаар тогтнол оршин тогтнохын үндэс нь эх орон, газар шороо, хэл, соёл, ард түмэн минь билээ. Энэхүү үнэт зүйлсийн амин холбоо, алтан гагнаас нь Монголын ард түмний эв нэгдэл юм. “Эвт шаазгай буга барина” гэж ардын сайхан үг байдаг. Монголчууд бид эвтэй байхдаа хүчирхэгжин мандаж, эвдэрч талцсан үедээ уруудан доройтсоныг буурал түүх бидэнд үргэлж сануулсаар ирсэн. Миний бие Монгол Улсын Ерөнхийлөгчийн хувьд ард түмнийхээ эв нэгдлийг нүдний цөцгий мэт хайрлан хамгаалж, зөвийг сахиж, эвийг эрхэмлэсэн, эвлэрлийг дэмжсэн Төрийн тэргүүн байх болно. Харин Монголын ард түмний язгуур эрх ашиг, улс орны тусгаар тогтнол, аюулгүй байдал, үндэсний эв нэгдлийн эсрэг аливаа бусармаг үйлдэлтэй хатуу тэмцэх болно гэдгээ энэ эрхэм индэр дээрээс илэрхийлье.

Монголын ард түмний ололт амжилт, үнэт зүйл болсон хүний эрх, эрх чөлөө, эв нэгдлийг эрхэмлэсэн, дээдэлсэн ардчилсан төр, засгаа бэхжүүлж, парламентын засаглалаа төгөлдөржүүлэх, хүн бүр тэгш эрх, тэгш боломжоор хангагдсан хүмүүнлэг иргэнийг бүрдүүлэхийн төлөө ард түмэн, улс төрийн нам, эвсэл иргэний нийгмийн байгууллагуудтайгаа хамтран ажиллах болно.

Ард түмний эв нэгдэл гэдэг улс орны оршин  тогтнохын үндэс юм. Эв нэгдэл үгүй хөгжил дэвшил, улс үндэстэн байх боломжгүй. Өнөөдөр хүн төрөлхтний өмнө монголчууд та бидний өмнө “КОВИД-19” цар тахлыг даван гарах хүндхэн сорилт тулгараад байна. Нөхцөл байдал ч амаргүй байна. Энэ аюулт цар тахалт өвчнийг хохирол багатай даван гарахад төр засаг, ард түмнээрээ нэгдэн нийлж, эвийг эрхэмлэн, хүчийг нэгтгэн хамтын хүчээр тэмцэх явдал онцгой чухал байна.

Коронавирустын халдвараас хайртай хүмүүс, гэр бүлээ хамгаалахын төлөө Монгол Улсын Засгийн газраас арга хэмжээг бүх талаар дэмжин хамтран ажиллахыг Төрийн тэргүүний хувьд ард түмэндээ уриалж байна. Бид итгэл найдвар, эв нэгдэл сахилга бат, хамтын хүчээр цар тахлыг даван гарч чадах болно.

Эрхэм нөхөд өө,

Эрхэм хүндэт зочид оо,

Монгол Улсын Ерөнхийлөгчөөр сонгогдсонд баяр хүргэж, халуун дотно мэндчилгээ ирүүлсэн дэлхийн улс орнуудын төр, засгийн тэргүүн, “Тангараг өргөх ёслолын ажиллагаа”-нд хүрэлцэн ирсэн Дипломат болон Олон улсын байгууллагын элч төлөөлөгч, Элчин сайд та бүхэнд гүн хүндэтгэлээ илэрхийлж байгааг минь хүлээн авна уу.

Миний бие Монгол төрийн гадаад бодлогын залгамж чанарыг хангаж, мөнхийн хоёр хөрш болон гуравдагч хөршийн бодлогын хүрээнд дэлхийн бусад улс орнуудтай тогтоосон найрсаг харилцаа, хамтын ажиллагааг илүү өргөн цар хүрээнд хөгжүүлэхийн төлөө энхийг эрхэмлэсэн, нээлттэй, бие даасан олон тулгуурт гадаад бодлогыг тууштай явуулах болно. Мөн Нэгдсэн Үндэстний Байгууллага /НҮБ/ болон олон улсын яриа хэлэлцээний тавцанд Монгол Улсын нэр хүнд, оролцоог сэргээн бататгаж, бүс нутгийн болон олон улсын байгууллагуудтай үр өгөөжтэй хамтын ажиллагааг хөгжүүлэхийн төлөө санал, санаачилга гарган идэвхтэй хамтран ажиллана.

Миний бие Монгол Улсын Зэвсэгт хүчний Ерөнхий командлагчийн хувьд батлан хамгаалахын эрх зүйн шинэчлэлийг гүнзгийрүүлэх, төрийн цэргийн байгууллагын нэгдмэл байдлыг хангах, зэвсэгт хүчнийг мэргэшсэн, чадварлаг бодлогоор хөгжүүлэх, цэрэг дайчдыг энхийг сахиулах болон улс орны стратегийн бүтээн байгуулалтад оролцуулах, улсын хил хамгаалалтыг бэхжүүлэх, цэргийн цолны үнэлэмж, зохист харилцааг бий болгох, зэвсэгт хүчин, төрийн цэргийн байгууллагын алба хаагчдын нийгмийн асуудлыг сайжруулахад илүүтэй анхаарах болно.

Өнөө үеийн монгол цэргүүд өвөг дээдсээсээ өвөлөгдөн ирсэн дайчин уламжлалаа нэр төртэй үргэлжлүүлж, хүн төрөлхтөний энх тайван, аюулгүй байдлын төлөө НҮБ-ын Энхийг сахиулах үйл ажиллагаанд идэвхтэй оролцож, эх орон, ард түмнийхээ нэр хүндийг дэлхийн тавцанд өндөрт өргөн, монгол цэрэг дэлхийн цэрэг болж чадсаныг ёслолын энэ өдөр бахдам сайхан тэмдэглэж хэлэхэд таатай байна.

Эрхэм хүндэт ард иргэд ээ,

Энэ жил манай улсад Тулгар төрийн 2230, Их Монгол Улсын 815, Үндэсний эрх чөлөө, тусгаар тогтнолоо сэргээн мандуулсны 110, Ардын хувьсгалын 100 жил, Монгол Улс Нэгдсэн Үндэстний Байгууллагад бүрэн эрхт гишүүнээр элссэний 60 жил зэрэг түүхэн тэгш ойнууд тохиож байна.

XX зуунд манай ард түмэн тусгаар тогтнолоо тунхаглан зарлаж, зуун жилийн хоцрогдлыг арилган хүн ардаа соён гэгээрүүлж, өвчин зовлонгоос ангижруулан эх орноо орчин үеийн хөгжил дэвшилтэй улс гүрэн болгож хөгжүүлж чадсан түүхэн гавьяатай билээ.

Тэгвэл XXI зуунд монголчууд бид улс орныхоо тусгаар тогтнол, аюулгүй байдлыг улам бататган бэхжүүлж, олон улсын тавцанд Монгол Улсын нэр хүндийг улам өндөрт өргөн, эдийн засгийн тусгаар тогтнол, бие даасан байдлаа хангаж, ард иргэд нь аз жаргалтай, сэтгэл хангалуун, тэгш дүүрэн амьдрах боломжтой хүчирхэг Монгол Улсыг цогцлоон хөгжүүлэх их үйлсийг эхлүүлж байна. Энэ ажлын эхлэл бол манай улс халамжаас хөдөлмөрт, олборлолтоос боловсруулалтад, импортоос экспортод шилжих явдал юм.

“Ажил хийвэл дуустал, давс хийвэл уустал” гэж ардын сайхан үг байдаг. Сүүлийн жилүүдэд та бидний эхлүүлсэн Газрын тосны үйлдвэр, Гангийн үйлдвэр, Байгалийн хийн хоолой, Цэвэрлэх байгууламж, Саарал усны үйлдвэр, Сайжруулсан түлшний үйлдвэр, шинэ Нисэх онгоцны буудал, эрчим хүч, дэд бүтэц, автозам, төмөр замын салбарт хийгдсэн томоохон бүтээн байгуулалт, харилцаа холбоо, мэдээлэл технологийн шинэчлэл, хөдөө аж ахуй, газар тариалан, аялал жуулчлал, соёл, боловсрол, эрүүл мэнд, спортын салбарт хийсэн томоохон төсөл, хөтөлбөрүүдээ улам эрчимжүүлж, үр дүнг нь үзэх зайлшгүй шаардлагатай байна. Үүний зэрэгцээ хүнд ба хөнгөн үйлдвэрүүдийг барьж байгуулан алт, зэс, төмөр, нүүрс болон байгалийн бусад баялаг, малын гаралтай түүхий эдээ эцсийн бүтээгдэхүүн болгон боловсруулдаг аж үйлдвэржсэн, экспортлогч орон болох зорилтыг бодит ажил хэрэг болгохын төлөө Улсын Их Хурал, Засгийн газрыг хуулийн хүрээнд дэмжин хамтран ажиллах болно.

Миний бие Монгол Улсын Ерөнхийлөгчийн энэхүү хариуцлагатай, нэр хүндтэй албыг хашихдаа гагцхүү төрийн хуулийг дээдлэн сахиж, өргөсөн тангарагтаа үнэнч байж, ард түмнийхээ сайн сайхан амьдралын төлөө өөрийн оюун ухаан, мэдлэг чадвар, дадлага туршлага, хүч чадлаа дайчлан ажиллах болно.

Миний Монголын ард иргэд ээ,

Төрөлх сайхан эх орон маань хөгжил дэвшлийнхээ гараан дээр зогсож байна. Сайн сайхан амьдралд хүрэхийн төлөө та бид алхам алхмаар урагшилсаар байна. Намууд нь зөв бодлоготой, улс төрчид нь зөв сэтгэлтэй, төрийн албан хаагчид нь сахилга хариуцлагатай, төр, засаг нь тогтвортой, ард түмэн маань ирээдүйдээ итгэлтэй байж итгэл, зүрх сэтгэл, итгэл найдвараараа нэгдэн нийлж бие биеийнхээ гараас чанга атган, гэрэлт сайхан ирээдүйн төлөө хамтдаа хүчин зүтгэцгээе.

Шинэ зуунд эх орон маань дэлхийн хөгжилтэй улс орнуудын нэгэн адил хүчирхэгжин хөгжинө гэдэгт Төрийн тэргүүн, улсын Ерөнхийлөгч би бат итгэлтэй байна.

Мөнх тэнгэрийн хүчин дор

Монгол Улс мандан бадрах болтугай.

Монгол Улсын төлөө зүтгэе.

**Г.Занданшатар:** Эрхэм хүндэт Ерөнхийлөгч өө,

Хүндэт Ерөнхий сайд аа,

Улсын Их Хурлын болон Засгийн газрын эрхэм гишүүд ээ,

Хатагтай, ноёд оо,

Хүндэт зочид оо,

Монгол Улсын Ерөнхийлөгч Ухнаагийн Хүрэлсүх Монголын ард түмний төлөөллийн байгууллага Улсын Их Хуралд тангарагаа өргөлөө.

Өнгөрсөн зуун ардчиллын ололтыг бататгаж, шинэ зуунд сэргэн мандсан шинэ Монголыг бүтээх, Монголын ард түмний эрхэм дээд хүсэл эрмэлзэл, итгэл найдвар танд оногдож байна.

Та бол Монгол Улсын Үндсэн хуулийн нэмэлт, өөрчлөлтөд тусгагдсан зургаан жилийн хугацаагаар зөвхөн нэг удаа сонгогдон ажиллах анхны Ерөнхийлөгч юм. Тиймээс төрийн тэргүүнээр ажиллах хугацаандаа Монгол түмнийхээ эв, эеийг зангидаж, хүний эрх, эрх чөлөөг дээдэлж төрийн эрх барих дээд байгууллага Улсын Их Хурал, төрийн гүйцэтгэх дээд байгууллага Засгийн газар хоорондын харилцаа, хамтын ажиллагааг ханган, хуулийг дээдлэн дэлхий ертөнцөд Монгол Улсаа нэр төртэй төлөөлж, Монголынхоо төлөө бат журмаар зүтгэнэ гэдэгт итгэлтэй байна.

Монгол Улсын Их Хурал шударга ёс, хуулийн засаглал, эрүүл нийгмийг төлөвшүүлэх, Монгол Улсын Үндсэн хуульд оруулсан нэмэлт, өөрчлөлтийн хүрээнд болон Монгол Улсаа хөгжил дэвшилд, Монголын ард түмнээ амар амгалан, аз жаргалд хөтлөх эрх зүйн реформыг нэн чухал үйлсэд тантай хамтран ажиллах болно.

Монголчууд Ерөнхийлөгчөө төрт ёсны эрхэм дээд мөн чанарын илэрхийлэл, төр, ард түмнийг нэгэн зорилгод чиглүүлэх манлайлагч, зөвийг эрхэмлэж, бурууг засамжлан тохинуулагч хэмээн итгэл найдвараа даатгадаг. Таныг улсаа мандуулж, ардаа дээдлэх чин зорилго, баялагтаа эзэн Монголыг төлөвшүүлэх хүсэл эрмэлзэл, төрийн ажлын баялаг туршлага тань ард түмнийхээ итгэлийг зүтгэлээр хариулах үндэс суурь болж, шударга ёс, хөгжлийн гэрээг хөтөлбөртөө дэвшүүлсэн зорилтоо бүрэн хэрэгжүүлнэ гэдэгт итгэлтэй байна.

Монгол Улсын тав дахь Ерөнхийлөгчөөр сонгогдон нэгэн бүрэн эрхийн хугацаанд Монголынхоо төлөө чин сэтгэлээр ажилласан эрхэм нөхөр Халтмаагийн Баттулга танд болон таны гэр бүлд, хамтран зүтгэсэн бүх хүмүүст сайн сайхныг хүсэн, амжилт бүтээлийг хүсэн ерөөе. Үндэсний аюулгүй байдлыг эн тэргүүнд дээдлэх, эх орныхоо эдийн засгийн аюулгүй байдлыг хангах нэгэн зорилгын төлөө нэгдэн зүтгэх, үйлдвэрлэлийг хөгжүүлж, ган замаа тавьж, бүтээн байгуулагч ард түмэн болох чиглэлээр таны эхлүүлсэн ажил, эх оронч сэтгэл, бүтээлч санаачилга тань талархал илэрхийлье.

Монгол Улсын Ерөнхийлөгч Ухнаагийн Хүрэлсүх танд мянга, мянганы түүхтэй даяар Монголын төрийг тэргүүлж, улс орныхоо хөгжил цэцэглэлт, аюулгүй байдлыг хангах нэн хүндэтгэлтэй, өндөр хариуцлагатай үйл хэрэгт тань Монгол Улсын Их Хурлын нэрийн өмнөөс өндөр их амжилтыг хүсэн ерөөе.

Монгол эх орон, Монголын ард түмний буян заяа Мөнх хөх тэнгэрт ивээгдэж, хөгжин цэцэглэх ирээдүйн зам маань өгөөж хишгээр ямагт тэгш, дүүрэн байх болтугай.

*/Монгол Улсын төрийн дуулал эгшиглэв./*

Монгол Улсын Ерөнхийлөгч Ухнаагийн Хүрэлсүхийн тангараг өргөх ёслолын ажиллагаа болон өнөөдрийн чуулганы нэгдсэн хуралдаан үүгээр өндөрлөснийг мэдэгдье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ